Source: https://www.monitoruldegalati.ro/cauta/redactor/259-catalin-r%C4%83dulescu.html?start=10
Timestamp: 2019-08-22 01:02:00+00:00

Document:
Luni, 12 August 2019 12:38
Premieră pentru tenisul juvenil din România în weekend la Dijon în Franţa unde s-a desfăşurat Final Eight la B 12 Europe Nations Challenge by Head. Cele 8 echipe calificate au fost repartizate în două grupe după cum urmează: Cehia, România, Franţa, Italia - grupa A respectiv Spania, Finlanda, Bulgaria, Rusia - grupa B. Chiar dacă a avut ghinion la tragerea la sorţi, România a reuşit să-şi depăşească condiţia, să aibă un parcurs foarte bun care în final s-a concretizat cu medalia de bronz, o premieră la această categorie de vârstă. Tricolorii, în componenţa: David Cristian Carteputredă, gălăţean legitimat la Viva Tenis Club unde este pregătit de antrenorul Florin Şipoş, Gabriel Gheţu, un bucureştean legitimat tot la Viva Tenis Club, Rareş Pieleanu din Alexandria, legitimat la Tenis Club Victor Hănescu, conduşi de căpitanul nejucător Alexandru Ghiţă, au obţinut rezultatele: 0-3 cu Cehia, 2-1 cu Italia, 2-1 cu Franţa şi 2-0 cu Spania, în finala mică. „Sunt fericit că am reuşit să câştig împreună cu coechipierii mei medalia de bronz pentru România. Se putea şi mai bine dacă nu jucam în prima zi cu Cehia, campioana europeana din iarnă şi dacă eu personal puteam să joc la capacitate maximă, după ce am alunecat la o minge la începutul săptămânii de pregătire de la Bucureşti şi am suferit o microruptură de muşchi, fiind nevoit să fac câte trei şedinţe de fizioterapie zilnic. Oricum sunt fericit mai ales că, din Franţa, facem o mică escală în Germania, la o bine meritată vacanţă la Europa Park”, ne-a declarat David, care este elev la Liceul cu Program Sportiv Galaţi.
Luni, 12 August 2019 12:37
Până la startul noului sezon din Liga a 3-a au mai rămas mai puţin de două săptămâni. Cele trei echipe gălăţene au fost repartizate în seria 1, iar luni şi-au aflat şi programul. Două dintre ele au susţinut sâmbătă jocuri amicale. Pe Lieşti Arena, Sporting a primit vizita celor de la Dacia Unirea Brăila, formaţie retrogradată din Liga a 2-a, care nu va fi însă colegă de serie în eşalonul trei. Chiar dacă au avut 7 şapte absenţe: Bîrlădeanu, Anastasie, Iancu, Moise, Stan, accidentaţi şi Constantinescu şi Gîţă, care au fost învoiţi, lieştenii au practicat un joc bun şi au învins clar, scor final 5-1, după ce la pauză au condus cu 2-0. Au marcat pentru învingători: Adamache 2, Nica, Dănăilă şi Bahnaşu. Staff-ul tehnic format din Cristi Brăneţ şi Dorinel Matei a început cu 11-le: Vădeanu - Moscu, Dumitru, Dima, Tudor - Munchiu - Nica, Bahnaşu, Adamache, Mihu - Dănăilă. Au mai intrat: Vicol, Năstase, Hodorogea. Următorul test de verificarea va avea loc marţi, de la ora 18.00 cu Zimbru Slobozia Conachi.
SC Oţelul a fost invitată la inaugurarea bazei sportive de la Tuluceşti, unde pe un teren foarte bun a întâlnit pe Agrostar. Oţelarii, cu foarte mulţi juniori promovaţi din pepiniera proprie au câştigat categoric cu 8-0, marcatori: Pleşa, Dima, Ţicămucă, Zărnescu 2, Neamţu, Farcaş, Alecu. Antrenorul Alexandru Ciobanu a început cu formula: Eduard Preda - Stoian, Bucevschi, Ghiocel, Manău - Zărnescu, Neamţu, Pleşa, Dima - Avram, Ţicămucă. Au mai evoluat: Nemţanu, Dragu, Bordieanu, Partenie, Drăgan, Alecu, Cucu, Buhăescu, Farcaş, Goga. Roş-alb-albaştrii vor susţine următorul joc de verificare în compania celor de la Huşana Huşi.
Luni, 12 August 2019 12:36
Complexul Sportiv Naţional Lia Manoliu din Bucureşti a fost săptămâna trecută gazda Campionatului Naţional de haltere pentru juniori 1 Under 20, finala. La start s-au înscris peste 120 de sportivi legitimaţi la 25 de cluburi din întrega ţară. Galaţiul a fost reprezentat de: CSU, CSM Dunărea şi CSS iar rezultatele obţinute au fost foarte bune. CSU Galaţi, antrenor Costel Dimofte, a obţinut 9 medalii. Performera delegaţiei noastre a fost Mariana Tăbăcaru, care a cucerit trei titluri de campioană naţională la categoria 76 kg. Coechipierele sale, Andreea Penciu, la categoria 64 kg şi Mihaela Ilie, la categoria 71 kg, au cucerit câte trei medalii de argint. Creditaţi de asemenea cu şanse la medalii, Bianca Grigoraş şi Constantin Carp au avut ghinion, s-au accidentat în timpul sau înaintea competiţiei.
Halterofilii de la CSM Dunărea pregătiţi de antrenorii Nicolae Mihai şi Marin Otinceanu s-au întors acasă cu 6 medalii. Petrică Bălăuţă a devenit triplu vicecampion naţional la categoria 67 kg. Colega sa, Augustina Sitaru, care a concurat la categoria 87 kg, a obţinut trei medalii de bronz. Alte rezultate: Magdalena Bejenariu - trei locuri 4, Ionela Băleanu - 3 locuri 6 şi Liviu Afloarei - 3 locuri 6.
CSS Galaţi, antrenor Costel Dimofte a punctat în ierarhia finală prin Lăcrămioara Dumitrache, cu trei medalii de argint.
Vineri, 09 August 2019 09:41
Echipa gălăţeană antrenată de Bogdan Paul care va fi ajutat de Ileana Berdilă şi Nelu Ivanov a început marţi antrenamentele şi a efectuat câteva şedinte de reacomodare a organismului la efort. În paralel, staff-ul tehnic susţinut de cel administrativ se preocupă de completarea lotului. Vineri a fost parafat cel de-al 7-lea transfer: bosniaca Arijana Oki Okuka, 25 ani, 190 cm, 74 kg, care va acoperi postul de centru. Arijana a evoluat în ultimele două sezoane la Stella Callais - Franţa după ce a jucat în ţara sa natală pentru ZOK Bimal Jedinsto Brcko, în perioada 2010-2016 cu care a câştigat 6 titluri de campioană a Bosniei Herţegovina şi a debutat la ZOK Gocko unde a evoluat în perioada 2006-2010, fiind în trecut şi componentă a Naţionalei ţării sale. „Mă aştept să găsesc o atmosferă bună la echipă. Este prima dată când voi juca în Liga din România. Îmi doresc şi sper să facem o treabă bună împreună cu noile mele coechipiere”, ne-a declarat Arijana care luni va ajunge în România şi va face joncţiunea cu CSU Belor în cantonamentul de la Cheile Grădiştei. În cursul săptămânii viitoare lotul va fi complet după ce vor mai perfectate două transferuri.
Joi, 08 August 2019 12:38
Startul Ligii a 3-a se apropie. Echipele gălăţene se pregătesc intens şi miercuri au susţinut partide amicale. SC Oţelul a primit vizita vecinei Dacia Unirea Brăila. Oţelarii au fost conduşi la pauză, dar au revenit în partea a doua când au marcat Matei, min.58 şi Al. Munteanu, min.75 şi au câştigat cu 2-1. Antrenorul Alexandru Ciobanu a început cu formula: Ursu - Pop, Puţanu, Ghiocel, Drăgan - Al.Munteanu, Bordieanu, Crihană, Manău - Matei, Grădinaru. După pauză au mai intrat: Stoian, Bucevschi, Dragu, Neamţu, Partenie, Alecu, Zărnescu, Ţicămucă, Dima, Avram. Următorul joc neoficial va avea loc sâmbătă la Tuluceşti cu Agrostar, formaţie din Liga a 4-a care cu acest prilej îşi va inaugura baza sportivă ce dispune de un gazon de nota 10.
Pe stadionul Portul Roşu s-au întâlnit două viitoare colege de serie, CSU Dunărea de Jos şi CSM Focşani 2007. Cu câteva minute înainte de startul jocului, s-a anunţat că cele două echipe se vor întâlni pe 14 august, pe stadionul Portu Roşu, de la ora 17.30, astfel că s-a decis de comun acord amicalul să dureze 120 de minute, anulându-se totodată revanşa de pe 10 august de pe stadionul Milcovul. Focşănenii s-au impus cu 2-1, golul studenţilor fiind marcat de Ţuiu. 11-le de start folosit de antrenorii Cătălin Savu şi Eugen Baştină a fost: Olaru - Iancu, Morogan, Manea, Bădilaş - Ţuiu, Lovin, Chiriac, Blănaru - Grigoraş, Maţoianu. Echipa gălăţeană a rulat tot lotul.
Sporting Lieşti a jucat în deplasare cu Sporting Juniorul. Vasluienii au câştigat la limită cu 2-1, lieştenii au înscris prin Dănăilă. Un moment neplăcut l-a constituit accidentarea gravă a lui I.Iancu care şi-a dislocat umărul şi va lipsi o lungă perioadă de timp. Antrenorul Cristi Brăneţ a început amicalul cu formula: Vădeanu - Iancu, Gîţă, Dima, T.Năstase - Munchiu - Dănăilă, Mihu, Constantinescu, Nica - Moise. În partea a doua au mai evoluat: Vicol, Dumitru, Patic, R.Năstase, Hodorogea, Bahnaşu, Spiru. Lieştenii vor primi sâmbătă vizita celor de la Dacia Unirea Brăila.
Joi, 08 August 2019 12:37
ACS Smart organizează cel mai puternic concurs de şah din istoria oraşului de la Dunăre
În perioada 9-11 august, la Casa de Cultură a Studenţilor va avea loc Festivalul de şah Pro Logos Galaţi. Competiţia, care este organizată de ACS Smart în colaborare cu Asociaţia ProLogos, Direcţia Judeţeană pentru Sport şi Tineret şi Casa Studenţilor, va aduce la start 200 de jucători din: Germania, Italia, Franţa, Spania, Bulgaria, Ucraina, Serbia Moldova şi România: Bucureşti, Tulcea, Slobozia, Călăraşi, Feteşti, Cernavodă, Târgovişte, Tg Mureş, Brăila, Focşani, Piteşti, Bicaz, Iaşi, Craiova, Râmnicu Vâlcea, Constanţa Buzău şi Galaţi. Concursul va avea 6 turnee astfel: Open, turneul A - Elo sub 2000; turneul B - Elo sub 1600; turneul C - Elo sub 1200; turneul D - sub 10 ani; turneul E - sub 8 ani. Competiţia va beneficia de trei arbitri, omologaţi FR Şah, din Galaţi, împărţiti pe turnee - arbitru principal: arbitru internaţional Lucian Gîlea, arbitri secundari: Ionel Covrig şi Flavius Mihailiuc. Valoarea premiilor oferite de organizatori va fi de 9000 lei. Gazdele vor oferi participanţilor şi câteva surprize.
Altfel, în această perioadă la Bratislava se desfăşoară Campionatul European de şah pentru copii şi juniori. Din delegaţia României, fac parte şi trei gălăţeni care după primele 6 runde sunt bine plasaţi în lupta pentru medalii: Rareş Găzdaru 5 p, locul 8 la Open Under 8, Dragoş Andrei Antonică 5 p, locul 7 la Open Under 14 şi Ioana Bianca Chicăroşie 4 p, locul 18 la Fete Under 12.
Miercuri, 07 August 2019 13:18
România a urcat pe treapta a treia a podiumului la Homeless World Cup
Cea de-a 17-a ediţie a Homeless World Cup s-a desfăşurat în perioada 27 iulie - 3 august la Cardiff în Ţara Galilor. Competiţia rezervată fotbalului de stradă care este practicat la nivel mondial de persoanele care se confruntă cu probleme sociale a aliniat la start peste 500 de jucători din 60 de ţări. România a participat în premieră cu echipa feminină, care a furnizat cea mai mare surpriză, reuşind să cucerească medaliile de bronz, după un parcurs soldat cu 12 victorii din 13 meciuri disputate. Tricolorele conduse de Mihai Rosuş au înregistrat rezultatele: 8-1 cu Belgia, 12-1 cu Suedia, 7-1 cu Olanda, 11-4 cu Ungaria, 9-1 cu India, 9-6 cu Peru, 6-3 cu SUA, 11-1 cu Ungaria, 7-0 cu Austria, 5-4 cu Chile, 7-1 cu India, 4-5 cu Peru, în semifinale şi 5-4 (3-3) după penaltiuri cu Chile, în finala mică.
„Echipa am făcut-o eu cu Mihai Rosuş, jumătate din fete le-am adus eu şi jumătate el şi aşa ne-am consolidat. Fetele sunt din toată ţara, una din Bucureşti, una din Sibiu, una din Caraş-Severin, două din Timişoara şi una e chiar din California, a venit în ţară special pentru acest campionat şi apoi ne-a însoţit. Echipa s-a format la Timişoara unde am efectuat şi pregătirea. A fost o senzaţie fantastică şi unică atât pentru mine cât şi pentru fete. Numai când auzeam că ne cântă imnul, ne dădea putere să luptăm şi să facem fiecare meci atât de bun, de altfel cum s-a şi văzut în rezultatele noastre. Atmosfera de acolo a fost una deosebită, au fost peste 48 de ţări, ceea ce m-a încântat cel mai tare a fost faptul că am fost cea mai bună echipă debutantă şi faptul că ţări precum Mexic, Chile şi Peru şi-au arătat respectul faţă de noi şi ne-au felicitau continuu pentru ce am reuşit şi pentru stilul nostru de joc şi motivare. Am avut cea mai tare galerie, românii din Marea Britanie s-au mobilizat şi în finală am avut cea mai numeroasă şi gălăgioasă galerie, ceea ce şi-ar fi dorit multe ţări. Au fost 10 zile în care, pe lângă fotbal, am descoperit oameni noi şi gândiri noi. Fotbalul de stradă nu e cunoscut la noi în România, cum este în Mexic de exemplu sau în alte ţări, acolo ei au campionat de aşa ceva, dar pot spune că pe mine jocul ăsta m-a cucerit, e tot fotbal, doar că mult mai strict cu alte reguli. Faptul că am reuşit performanţa asta, fiind prima dată când participăm la această competiţie cu o echipă de fete, pot spune că este o mare realizare pentru ţară în mod special. Ne-am luptat sus, cu echipe care practică asta înaintea noastră. A fost minunat! Sper ca fotbalul de stradă în România să prindă un contur tot mai frumos”, ne-a declarat căpitanul României, Adelina Ion, jucătoare care a evoluat la AFC Universitatea Galaţi în turul de campionat 2018-2019.
Celelalte jucătoare ale României: Lidia Cauni, Hannah Olariu, Mihaela Anton, Lidia Aurelia Şuveţ, Aniela Nechiti, Agripina Vincu Agripina, Mariana Voinea. Participarea României a fost posibilă şi datorită unor oameni de suflet dintre care amintim pe Diana Stroia, Consulul Onorific al României la Cardiff şi Alina Arvinna Ion. Ediţia din 2020 a World Cup Homeless va avea loc în Finlanda unde România, care să sperăm că va avea parte şi de sprijin din partea FRF, va încerca să se menţină pe podium.
United pune în joc trofeul de la Cupa Dunării Nicolae Rainea
Vicecampioana României şi finalista Cupei la futsal se pregăteşte în această perioadă la sala Polivalentă Dunărea. Deocamdată nu s-a stabilit programul pentru sezonul viitor, care după toate probabilităţile va debuta la sfârşitul acestei luni. Cu mulţi jucători noi în lot, antrenorul Florin Ignat are de lucru la omogenizare şi pentru aceasta a programat câteva meciuri de pregătire.
Clubul gălăţean United va organiza pe 16-17 august la sala Dunărea cea de-a 5-a ediţie a Cupei Dunării Nicolae Rainea cu participarea formaţiilor: Dinamo Chişinău - Moldova, Epicentr Odessa - Ucraina, Futsal Club Dunărea Călăraşi şi echipa gazdă. Programul competiţiei este următorul: Vineri, 16 august: ora 17.00: Dunărea Călăraşi - Dinamo Chişinău; ora 19.00: United Galaţi - Epicentr Odessa; Sâmbătă, 17 august: ora 11.00: Finala mică care va aduce faţă în faţă învinsele din prima zi; ora 13.00: Finala mare; ora 14.30: Festivitatea de premiere.
Organizatorii ne-au precizat că intrarea va fi liberă. La United vor debuta cu acest prilej jucătorii transferaţi în această vară: internaţionalii moldoveni Obadă şi Tacot, transferaţi de la Autobergamo Deva, Grigoraş, adus de la FK Odorheiu Secuiesc, şi Crişan, revenit la Galaţi după un sezon la CSM Tg. Mureş. Nu mai fac parte din lot brazilienii Wellington Nene, Borges şi Neto şi Tudose. Echipa gălăţeană va încerca să păstreze în vitrina clubului trofeul, după ce la ediţia de anul trecut s-a impus în finala cu Dinamo Chişinău, scor 5-2.
Marți, 06 August 2019 12:35
Amicale din trei în trei zile pentru SC Oţelul, CSU Dunărea de Jos şi Sporting Lieşti
Două dintre echipele gălăţene care vor lua startul pe 24 august în Liga a 3-a au susţinut în weekend jocuri de verificare. CSU Dunărea de Jos a întâlnit pe Victoria Traian, echipă antrenată de fosta glorie a fotbalului gălăţean, Puiu Antohi. Staff-ul tehnic gălăţean format din antrenorii Cătălin Savu şi Eugen Baştină a vrut să vadă la lucru cât mai mulţi juniori pe care să se poată baza în campionat unde din sezonul 2019-2020 va trebuie să fie titulari 2 juniori Under 20 şi unul Under 21. Partida s-a terminat nedecis, scor 2-2, golurile studenţilor fiind înscrise de Iacob şi Maţoianu din penalty. CSU Dunărea de Jos a început cu formula: Enache - Munteanu, Iacob, Ignat, Bădilaş - Şuşnea, Baştină, Vârlan, Mihai - Maţoianu, Vasea. Au mai intrat: Blănaru, Străuţă, Stegaru, Darie, Popa, Vărădiceanu.
SC Oţelul Galaţi a jucat în deplasare cu Viitorul Ianca. Roş-alb-albaştrii, care au folosit două formule cu medii scăzute ca vârstă: 19, 4 ani în prima parte respectiv 17, 1 ani în partea a doua, s-au impus la limită cu 2-1 după ce au condus şi la pauză cu 1-0, marcatori: Grădinaru şi Ghiocel din 11 m. Antrenorul Alexandru Ciobanu a folosit în primele 45 de minute 11-le: Viorică - Pop, Bucevschi, Ghiocel, Manău - Munteanu, Goga, Crihană, Nemţanu - Grădinaru, Ţicămucă. Repriza a 2-a au fost folosiţi: Ursu, Cucu, Drăgan, Zărnescu, Neamţu, Alecu, Farcaş, Partenie, Dima. Au fost menajaţi: Puţanu, Matei, Stoian. De asemenea, Cîrjan, Avram şi Bordeianu sunt în perioada de recuperare. Miercuri, echipele gălăţene vor susţine noi amicale după programul: CSU Dunărea de Jos - CSM Focşani 2007, stadionul Portu Roşu; SC Oţelul - Dacia Unirea Brăila, stadionul Oţelul, ambele de la ora 18.00 şi Sporting Junior Vaslui - Sporting Lieşti.
Marți, 06 August 2019 12:34
CSU Belor şi CSM Arcada vor debuta în campionat în deplasare
Federaţia Română de Volei a oficializat programul pentru ediţia 2019 -2020 a Diviziei A1 de Volei . Galaţiul va fi reprezentat de cele două echipe: CSU Belor, la feminin şi CSM Arcada, la masculin. CSU Belor va debuta în noul sezon cu două partide în deplasare: CSM Lugoj (5 octombrie), respectiv Dinamo Bucureşti (12 octombrie). Primul joc de pe teren propriu este programat pe 19 octombrie, cu Ştiinţa Bacău. Iată şi restul programului din tur: 26.10 - CSM Târgovişte, deplasare; 2.11 - CSU NTT Data Cluj, acasă; 9.11 - CSM Tg. Mureş, deplasare; 16.11 - CSM Medgidia, acasă; 23.11 - CSM Bucureşti, deplasare; 30.11 - Rapid Bucureşti, acasă; 7.12 - FC Argeş Piteşti, deplasare; 14.12 - Alba Blaj, acasă.
De asemenea a fost stabilit programul Cupei României. Echipa antrenată de Bogdan Paul va întâlni în faza 1 pe 16 octombrie la Galaţi pe CSM Tg. Mureş. La masculin, în ediţia 2019 - 2020 vor participa 11 echipe, după ce Steaua Bucureşti s-a retras din competiţie. Programul campioanei României este următorul: 12 octombrie - SCM U Craiova - CSM Arcada Galaţi; 16 octombrie: CSM Arcada Galaţi - Dinamo Bucureşti; 26 octombrie: CSM Arcada Galaţi - Unirea Dej; 3 noiembrie: VM Zalău - CSM Arcada Galaţi; 9 noiembrie: CSM Arcada Galaţi - CSU Cluj Napoca; 16 noiembrie: CSU Timişoara - CSM Arcada Galaţi; 23 noiembrie: CSM Arcada Galaţi - CSM Bucureşti; 30 noiembrie: Ştiinţa Eplorări Baia Mare - CSM Arcada Galaţi; 7 decembrie: CSM Arcada Galaţi - SCM Gloria Buzău; 14 decembrie: CSM Câmpia Turzii - CSM Arcada Galaţi. Băieţii lui Sergiu Stancu nu vor juca în faza 1 a Cupei, urmând să evolueze în faza a 2-a, în ianuarie 2020.
Pagina 2 din 673

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM